མཁྱེན་ལྡན་པ་ལགས་སུ་ཞུ་རྒྱུར། གུས་ནས་འཕྲུལ་དེབ་གཅིག་ཀྱང་ཕབ་ལེན་ཐུབ་ཀྱི་མི་འདུག་པས་ ཕབ་ལེན་ཇི་ལྟར་བྱེད་དགོས་མིན་ཐད་ལམ་སྟོན་གནང་རོགས། ཐུགས་རྗེ་ཆེ།
"Pouring My Heart Out: A Reply to My Sister Guru Kyi" By Theurang – High Peaks Pure Earth on བཙོན་ནས་སྲིང་ཆུང་གུ་རུ་སྐྱིད་ལ་སྤྲིངས་པའི་འཕྲིན། ཕྱི་ལོ། 2022 ཟླ། 12 ཚེས། 08
[…] page (no longer online) and then re-posted by Tibetan language diaspora websites Khabdha and Wokar. Tashi Rabten is from…
Skip to content
Thursday, December 8, 2022
འོད་དཀར་དྲ་ཚིགས།
བོད་ཀྱི་རྩོམ་རིག་དྲ་ཚིགས།
མདུན་ངོས།
བཀའ་སློབ།
ནང་ཆོས།
རྩོམ་རིག
སྙན་ངག
འབོལ་རྩོམ།
དཔྱད་རྩོམ།
སྒྲུང་རྩོམ།
རྒྱུན་ཤེས།
ཚན་རིག
ལོ་རྒྱུས།
གསར་འགྱུར།
བསྒྱུར་རྩོམ།
དབྱིན་བསྒྱུར།
རྒྱ་བསྒྱུར།
བཅར་འདྲི།
མི་སྣ།
ངེད་ཀྱི་སྐོར།
དྲ་བདག
ནང་འཛུལ།
ཟོན་ཐར་རྒྱལ་གྱིས་རང་གི་གློག་བརྙན་འདི་ལྟར་གླེང་།
རྩོམ་པ་པོ། ཟོན་ཐར་རྒྱལ།
གསར་རྩོམ་གྱི་འབྱུང་རྐྱེན།
ངས་དྲན་གསལ་ལྟར་ན། ངས་སློབ་ཆུང་འགྲིམ་པའི་སྐབས་སུ་ངའི་ཕ་རྒན་གྱིས་ཁོམ་པ་ཡོད་ཚད་ལ་དཔེ་ཆ་རྩབ་ ཧྲལ་ཞིག་ལྟ་ཀློག་བྱེད་ཀྱི་ཡོད། མཚམས་རེ་ཁོང་གིས་དཔེ་ཆའི་ནང་གི་སྒྲུང་ཐུང་ག་གེ་མོ་རེ་ང་ལ་ཤོད་ཀྱི་ཡོད་པ་དང་སྒྲུང་དེ་ཚོ་ཚང་མ་སྟོན་པ་བཅོམ་ལྡན་འདས་ཀྱི་འབའ་ཞིག་རེད།
དེ་ནི་ལོ་རབས་བརྒྱད་ཅུ་པའི་དུས་འགོ་སྟེ་ཀྲུང་གོའི་སྒྱུར་བཅོས་སྒོ་དབྱེའི་ཐོག་མའི་དུས་སུ་ཡིན་པ་དང་། སྐབས་དེ་དུས་ཆོས་ལུགས་དང་འབྲེལ་བའི་དཔེ་ཆ་ཤིན་ཏུ་ནས་མཐོང་དཀོན་པ་མ་ཟད། ལྷག་པར་དུ་བོད་ཀྱི་སྲོལ་རྒྱུན་ལག་རྩལ་གྱིས་དཔར་འདེབས་བྱས་པའི་དཔེ་ཆ་ནི་དེ་བས་དཀོན་གཤིས། སྲོལ་རྒྱུན་གྱི་དཔར་སྐྲུན་དཔར་འདེབས་ལག་རྩལ་གྱིས་དཔར་འདེབས་བྱས་པའི་དཔེ་ཆ་དེ་ངའི་ཕ་རྒན་གྱི་གཅེས་པའི་དངོས་པོར་གྱུར། དཔེ་ཆའི་ནང་གི་སྒྲུང་འགའ་ཞིག་ལས་ངའི་སྙོམ་ཆུང་གི་སེམས་པའི་ནང་དོགས་པ་དང་དྲི་བ་མང་པོ་འཆར་བ་དང་དེ་བཞིན་སྒྲུང་འགའ་ཞིག་གིས་ང་རང་ཕྲུ་གུར་དབང་བའི་མཛེས་སྡུག་ལྡན་པའི་བྱིས་དུས་ཀྱི་ལོ་ཟླ་བཙན་འཕྲོག་བྱས་སོང་ཟེར་ཡང་ཆོག
དེ་ཚོའི་ནང་ནས་སྒྲུང་གཏམ་འདི་ད་ལྟ་ཡང་ངའི་དྲན་པའི་ངོས་ལ་ལྷང་ངེར་འཆར་གྱི་འདུག དེ་ཡང་སངས་རྒྱས་མི་ཡུལ་དུ་བཞུགས་སྐབས་སུ་མོ་ཧྲེང་མ་གཅིག་བུ་གཅིག་ཡོད་པ་དང་། ལོ་ཞིག་གྲོང་སྡེའི་ནང་དུ་ནད་ཡམས་སྡུག་པ་ཅན་ཞིག་ཁྱབ་ནས་བུ་དེའི་ཚེ་སྲོག་འཕྲོག མ་དེ་སེམས་སྡུག་ཡིད་ཀྱིས་མ་གཟོད་པར་ཉིན་ལྟར་ཕྲུ་གུའི་ཕུང་པོ་པང་དུ་འཁྱེར་ནས་ཕྲུ་གུའི་མིང་ནས་བོས་ཏེ་ཤི་བ་ནས་ལོག་ཨེ་ཐུབ་བྱས་ཀྱང་འབད་པ་སྟོང་ཟད་དུ་གྱུར། དེ་རྗེས་བུད་མེད་དེས་སངས་རྒྱས་ལ་ཕྲུ་གུ་དེ་འདས་ལོག་ཐུབ་ཐབས་ཀྱི་སྐོར་ལ་བཀའ་འདྲི་ཞུས། དེར་སངས་རྒྱས་ཀྱིས་བཀྲ་ཤིས་པའི་རྩྭ་ཞིག་ཡོད་པས་ཁྱེད་ནས་རྩྭ་དེ་རྙེད་ཐུབ་ན་ཁྱེད་ཀྱི་བུ་འདས་ལོག་ཐུབ་ཅེས་གསུངས་པ་མ་ཟད། རྩྭ་དེ་ནི་མི་གཅིག་ཀྱང་འདས་གྲོངས་བྱུང་མྱོང་མེད་པའི་ཁྱིམ་ཚང་ནང་དུ་སྐྱེ་ཚུལ་གསུངས། སེམས་ནང་རེ་བས་ཁེངས་པའི་མ་དེས་ཁྱིམ་དུད་རེ་རེར་འབད་པ་ལྷོད་མེད་ངང་རང་གི་བུ་འདས་ལོག་ཐུབ་པའི་བཀྲ་ཤིས་པའི་རྩྭ་དེ་བཙལ་ཀྱང་། འཇིག་རྟེན་གྱི་ཁམས་འདིར་མི་འདས་གྲོངས་བྱུང་མྱོང་མེད་པའི་ཁྱིམ་དུད་གཅིག་ཀྱང་མེད་གཤིས། ཁོང་གི་བུ་འདས་ལོག་ཐུབ་མཁན་གྱི་མི་གཅིག་ཀྱང་མ་རྙེད། དེ་ནས་སངས་རྒྱས་ཀྱིས་མོའི་བློ་ཁ་ཕྱེས་ནས་གསུངས་དོན། ད་ནི་ཁྱེད་ཀྱིས་གཉེན་ཉེ་སྤུན་མཆེད་ཤི་མ་མྱོང་བའི་དུད་ཚང་གཅིག་ཀྱང་མེད་པའི་གནས་ལུགས་དེ་གཞི་ནས་རྟོགས་སོང་། ལར་འཇིག་རྟེན་གྱི་ཁམས་འདིར་སྐྱེ་བ་ཡོད་ཚད་འཆི་བ་ཡོད་པ་དང་འཆི་བ་ཡོད་ན་སྐྱེ་ བ་ཡོད། སྐྱེ་འཆི་གཉིས་ནི་འཇིག་རྟེན་གྱི་ཆོས་ཉིད་ཡིན་པས་སེམས་ཅན་ཐམས་ཅད་འཆི་བ་ལས་ ཐར་ཐབས་མེད་གཤིས། ཁྱེད་ཀྱི་བུ་ཡང་དེ་ལྟར་རོ་ཞེས་གསུངས།
སྒྲུང་དེར་ཉན་རྗེས་ངའི་བྱིས་དུས་ཀྱི་སེམས་པའི་ཐོག་ཏུ་བག་ཆགས་ཟབ་མོ་ཐེབས་པ་མ་ཟད་ཐེངས་དང་པོར་འཆི་བ་ཞེས་པའི་ཚིག་དེའི་ཚོར་བ་སྡུག་བསྔལ་བ་དེ་མྱངས། རྒྱུན་དུ་རང་གི་ལོ་ཚོད་དང་མི་འཚམ་པའི་སྡུག་བསྔལ་གྱི་ཚོར་བ་མང་དག་ཅིག་གིས་ཁོ་བོའི་སེམས་ཁམས་ལ་དབང་སྒྱུར་བ་དང་ཚོར་བ་དེ་ནི་ཧ་ཅང་གི་མག་མོག་དང་ངེས་ཤེས་མི་ཐུབ་པ་ཞིག་རེད།
རྗེས་སུ་ཁོ་བོ་ལོ་ན་ཉི་ཤུ་རྩ་གསུམ་ལ་སླེབས་སྐབས་དངོས་སུ་འཆི་བ་མི་རྟག་པ་ཞེས་པ་དེ་མྱངས། སྐབས་དེ་དུས་ཁོ་བོ་ལས་ཀར་ཞུགས་ཙམ་ཡིན་པ་དང་འབྲོག་ཁུལ་གྱི་སློབ་ཆུང་ཞིག་ཏུ་དགེ་རྒན་གྱི་བྱ་བ་སྒྲུབ་བཞིན་ཡོད། ས་གནས་དེའི་འགྲིམ་འགྲུལ་ནི་ཤིན་ཏུ་ནས་སྟངས་མི་བདེ། ཉིན་ཞིག་ཕ་རྒན་གྱིས་མི་གཞན་བརྒྱུད་ནས་ཁོ་བོར་རྨོ་མོའི་ནད་གཞི་ལྕི་མོ་ཡོད་སྐོར་གྱི་ཁ་ལན་ཞིག་བསྐུར་ནས་གང་མགྱོགས་རྨོ་མོར་ཐུག་འཕྲད་ཏུ་ཡོང་དགོས་པའི་རེ་བ་བཏོན་བྱུང་། སྐབས་དེར་ངས་རྨོ་མོའི་ནད་གཞི་ཚབས་ཆེར་གྱུར་ཡོད་པ་ཤེས་ཏེ་ལས་རོགས་ཀྱི་ས་ནས་སྦག་སྦག་ཅིག་གཡར་ནས་ནུས་ཤུགས་ཡོད་དགུས་ཁྱིམ་ལ་ལོག་པ་ཡིན། ངས་ཁྱིམ་གྱི་སྒོ་ཕྱེས་མ་ཐག་མཐོང་བའི་ཁང་པའི་ནང་གི་རྣམ་པ་དེ་ད་ལྟའང་ངའི་དྲན་ཤེས་ཀྱི་ངོས་ལ་གསལ་ལྷམ་མེར་འཆར་གྱི་འདུག ནང་མི་ཚང་མ་སྒམ་ནན་ངང་རྨོ་མོའི་ཉལ་ཁྲིའི་མཐའ་ཁོར་དུ་ཅི་ཡང་མི་སྨྲ་བར་ཁོང་ གི་ཞལ་ལ་གཟིགས་ནས་བཞུགས་འདུག ནང་མི་ཚོའི་མཚམས་མི་ཆད་པའི་ཕྲེང་རྡོག་འདྲེན་པའི་སྒྲ་ཕུད་ཁང་པའི་ནང་དུ་དེ་མིན་གྱི་སྒྲ་ཅི་ཡང་ཐོས་རྒྱུ་མི་འདུག རྨོ་ལགས་མ་གཞི་དབུགས་ཀྱི་རྒྱུ་བ་ཆད་མེད་ཀྱང་དྲན་ཚོར་མེད་པར་གྱུར་འདུག ངའི་ཕ་རྒན་གྱིས་ང་སླེབས་པ་མཐོང་མ་ཐག་ལམ་སེང་རྨོ་ལགས་གམ་དུ་བསྙེགས་ནས་ཁོང་གི་རྣ་འགྲམ་དུ་སྐད་གསང་མཐོན་པོས་བརྩེ་བའི་ཨ་མ་ལགས་ཁྱེད་ཀྱི་ཚ་བོ་ཡང་ཐོན་ སོང་ཞེས་གསུངས། སྐད་འབོད་དེས་ང་ལ་བར་ཐག་ཅིག་ཡོད་པའི་སྣང་བ་ཞིག་སྦྱིན་བྱུང་། བར་ཐག་དེས་ང་ལ་ངེས་ཤིག་ཤིག་སྦྱིན་བྱུང་བ་ནི། རྨོ་ལགས་ས་ཐག་རིང་པོ་ཞིག་གི་སར་སོང་ཚར་ཡོད་པ་དང་དེ་ལྟར་སྐད་འབོད་བྱས་ཚེ་ ཁོང་གིས་གཞི་ནས་རང་གི་བུའི་སྐད་སྒྲ་ཐོས་ཐུབ་རྒྱུ་རེད། ངའི་ཕ་རྒན་གྱི་སྐད་སྒྲ་ནི་ཇི་ལྟར་གསལ་ཞིང་མཐོ་མོད་ཀྱང་རྨོ་ལགས་ནི་བག་ཕེབས་ ངང་གནས་པ་མ་གཏོགས་ཚུར་སྣང་ལན་འཆར་ཅི་ཡང་མི་འདུག དེ་ལྟར་གྱི་རྣམ་པའི་འོག་ང་ཚོ་ནང་མི་རྣམས་ཀྱིས་གཉིད་ཁུག་པར་དཀའ་པའི་མཚན་མོ་ ཞིག་ཕར་ལ་བསྐྱལ་བ་ཡིན།
བོད་པའི་གོམས་སྲོལ་ལྟར་ན་མི་འདས་གྲོངས་སྐབས་སམ་འདས་གྲོངས་སོང་རྗེས་ནང་མིས་དགེ་འདུན་པ་གདན་དྲངས་ནས་ཤི་པོར་བར་དོ་ཐོས་གྲོལ་འདོན་པའམ་ཤི་པོའི་རྗེས་འཇུག་གི་ཆོ་ག་བྱ་ཡི་ཡོད། ངའི་རྨོ་དང་ཕ་རྒན་གཉིས་ནི་ཆུང་དུས་ནས་དགོན་པའི ༼ ཨ་མདོ་ས་ཁུལ་གྱི་རྙིང་མའི་དགོན་པ་ཞིག་གི ༽ ཉེ་ཁོར་དུ་འཚར་ལོངས་བྱུང་བ་ཡིན་པས་ཆོས་ལུགས་ནི་ཁོ་ཚོའི་ཤ་རུས་ཀྱི་ནང་དུ་སིམ་ནས་ཡོད། ཕ་རྒན་གྱི་རེ་བ་ནི་ཉིན་གཉིས་པར་རྨོ་ལགས་དགོན་པར་གདན་དྲངས་ནས་དགོན་པའ་དགེ་འདུན་ཡོངས་ཀྱིས་ཤི་བོ་ཡར་འདྲེན་གྱི་ཆོ་ག་འདོན་རྒྱུ་དེ་ཡིན། དེ་ནི་བོད་པ་ཞིག་གི་ངོས་ནས་བརྗོད་ན་ཧ་ཅང་གི་གཟི་བརྗིད་དང་ལྡན་པའི་བྱ་བ་ཞིག་ རེད།
ཞོགས་པ་དེར་ང་ཚོ་ནང་མི་ཚང་མས་ཁ་བས་བཏུམས་པའི་རི་ལམ་བརྒྱུད་ནས་རྨོ་ལགས་འདྲུད་འཐེན་འཁོར་ལོའི་ནང་དྲངས་ཏེ་དགོན་པར་གདན་འདྲེན་ཞུས་པ་ཡིན། ཀྱག་ཀྱོག་འབར་འབུར་གྱི་རི་ལམ་དང་འདྲུད་འཐེན་འཁོར་ལོའི་སྒྲས་རྨོ་ལགས་ལ་ཐུགས་སུན་གང་ཡང་བཟོས་མི་འདུག་ལ་ཁོང་ནི་སྔར་བཞིན་བག་ཕེབས་ངང་འཁོར་སྒྲོམ་ནང་གནས་འདུག དགོན་པར་སླེབས་རྗེས་དགེ་འདུན་པ་ཡོངས་ཀྱིས་རྨོ་ལགས་མཐའ་བསྐོར་ནས་ཆོ་ག་ཕྱག་ལེན་གནང་སོང་། སྙན་འཇེབས་ཀྱི་ཆོས་སྒྲ་ལུང་ཁུག་གང་སར་ཁྱབ་པ་དང་མཚམས་རེར་དགོན་པའི་མདའ་གཡབ་འོག་གི་དྲིལ་བུའི་སྒྲ་དང་ཕན་ཚུན་རེས་མོས་སུ་གྲག་ནས་ཁུ་སིམ་ཞིང་དོན་དང་ལྡན་པར་སྣང། སྐབས་དེར་རྨོ་ལགས་ཀྱིས་གློ་བུར་དུ་ལུས་པོ་བསྒུལ་ནས་ཕྲེང་བ་བགྲང་བའི་ཕྱག་རྒྱ་བྱས་སོང་། ཕ་རྒན་གྱིས་དེ་དོན་རྟོགས་ནས་ལམ་སེང་ཁོང་རང་གི་ཕྲེང་བ་དེ་རྨོ་ལགས་ཀྱི་ཕྱག་ནང་བཞག་སོང་། རྨོ་ལགས་ཀྱིས་དེ་འཕྲལ་གོ་རིམ་ཡོད་པའི་ངང་ཕྲེང་བ་བགྲང་བཞིན་འདུག དེ་གར་ཡོད་པའི་མི་རྣམས་ཧང་སངས་བ་མ་ཟད་སེམས་འགུལ་ཡང་དྲག་པོ་ཐེབས་སོང་། རྨོ་ལགས་ཀྱིས་ཕྲེང་སྐོར་ཐེངས་གཅིག་བགྲངས་རྗེས་ཞི་ཞིང་བག་ཕེབས་ངང་ང་ཚོ་དང་ཁ་བྲལ་སོང་།
ཕྱིས་སུ་རིམ་གྱིས་ལོ་ལོན་པ་དང་ངས་གཉེན་ཉེ་དག་གཅིག་རྗེས་གཉིས་མཐུད་ངང་ཁ་བྲལ་བའི་གྱེས་གདུང་དེ་ངང་གིས་ཤེས་ཚོར་དང་ཁས་ལེན་བྱས་པ་མ་ཟད། འཆི་བ་མི་རྟག་པར་ཡང་རང་གི་གོ་བ་ལོན་སྟངས་ཤིག་རྙེད།
ཉེ་བའི་ལོ་ཤས་རིང་ཉིན་ལྟར་པེ་ཅིང་གི་སྲང་ལམ་གང་སར་དུས་ཚོད་དང་བང་འགྲན་བྱ་སྐབས་མིག་གཉིས་དབང་མེད་དུ་ཞོགས་པའི་ལུས་སྦྱོང་བྱ་མཁན་གྱི་རྒན་འཁོགས་དག་གི་ ལུས་སྟེང་ལ་བལྟ་བར་ཤོར་འགྲོ་གི་འདུག ཁོ་ཚོས་ནན་ཏན་གྱིས་སྒུལ་བའི་ལུས་པོའི་འགུལ་སྟངས་རེ་རེའི་ནང་འཆི་བར་འགྲན་རྒོལ་གྱི་ཨུ་ཚུགས་ཇི་ཙམ་ཡོད་དམ་སྙམ། ངས་ཨུ་ཚུགས་འདིའི་ནང་དུ་ཚེ་སྲོག་ལ་བརྩི་མཐོང་ལྡན་མི་འདུག་ཅེས་བརྗོད་པར་མི་ནུས་ལ་འགྲན་རྒོལ་འདི་ནི་འུ་ཐུག་ཐབས་ཟད་ཀྱི་གདམ་ཁ་ཞིག་རེད་སྙམ་པར་མི་ནུས། དེ་ནས་ཡང་གཅིག་མཚུངས་ཀྱི་མི་རྣམས་རང་དབང་མེད་པར་བརྩི་བཀུར་འོས་པའི་ཚེ་སྲོག་གི་མཛེས་སྡུག་ཅིག་མངོན་གྱིན་འདུག འོན་ཀྱང་ག་དུས་ཡིན་ཡང་ངའི་ཕ་ཡུལ་གྱི་རྒན་འཁོགས་རྣམས་ཀྱི་སྣང་མེད་དང་བློ་གཤོགས་ཆེ་བའི་རྣམ་འགྱུར་དེ་འབྲེལ་གྱིས་དྲན་པའི་ངོས་སུ་འཆར་ཡོང་གི་འདུག ཁོ་ཚོ་རྒྱུན་དུ་དགོན་པའི་ཉེ་འགྲམ་མམ་ཡང་ན་ལྷ་ཁང་གི་མདུན་དུ་བྲེལ་ཚུབ་ངང་གནས་པ་དང་། ག་དུས་ཡིན་ཡང་སྣང་མེད་ཀྱི་འཛུམ་མདངས་ཀྱིས་ཁྱེད་ལ་ཁོ་ཚོས་འཆི་བ་མི་རྟག་ལ་སྔར་ནས་གྲ་སྒྲིག་ཨང་གསར་བྱས་ཡོད་ཅེས་བརྗོད་ཀྱི་འདུག
གློག་བརྙན་གྱི་སྐོར།
མཐའ་མི་མངོན་པའི་མྱ་ངམ་ཐང་དུ་ནག་ཡུག་ཡུག་གི་སྣུམ་ནག་གཞུང་ལམ་གནམ་ས་འདྲེས་མཚམས་སུ་བརྐྱངས་འདུག་ཅིང་། མིག་སྲེག་པར་བྱེད་པའི་གཞུང་ལམ་སྟེང་དུ་མིའི་གཟུགས་རིས་གཉིས་ཡམ་ཡོམ་དུ་འགུལ་བཞིན་འདུག འདི་ནི་ངས་འཁྲབ་གཞུང་འདི་རྩོམ་མགོ་ཚུགས་དུས་སུ་ཡིད་ལ་ཤར་བའི་སྣང་བརྙན་དེ་རེད་ལ། ང་རང་ལྷ་ས་ལ་འགྲོ་དུས་ན་གོར་མོའི་ཡུལ་ལྗོངས་འདིས་སྦྱིན་པའི་འཆར་ཡན་འགའ་ཞིག་ རེད། ལོ་འགའི་སྔོན་དུ་ངས་མྱ་ངམ་ཐང་འདིའི་སྐོར་གྱི་འཁྲབ་གཞུང་ཞིག་འབྲི་འདོད་སྐྱེས་ཤིང་། རྗེས་སུ་ངས་སྤུན་གཉིས་ཀྱིས་རང་ཉིད་ཀྱི་ཨ་མ་གཅིར་བའི་གཏམ་རྒྱུད་ངོ་མ་ཞིག་ཐོས། སྐྱོ་གར་དེས་ང་རང་ཞེད་དུ་བཅུག་པ་དང་ལྷན་དུ་འཛད་མཐའ་མེད་པའི་འདྲི་གཞི་མང་པོ་ཞིག་གིས་ང་རང་དམ་དུ་བསྡམས། གལ་སྲིད་དོན་དག་དེ་ངའི་ལུས་སྟེང་དུ་བྱུང་ན་ག་རེ་བྱ་དགོས་པ་དང་སྤུན་དེ་གཉིས་ཀས་འཚོ་བར་གདོང་ཇི་ལྟར་གཏད་ཡོད་པ། གདོང་གཏད་པའི་སེམས་དཔའམ། གལ་ཏེ་དཔའ་ན་དེ་ཆོས་ལུགས་ཀྱི་མཐུའམ་ཡང་ན་གང་ནས་བྱུང་བ་སོགས་འདྲི་གཞི་མང་པོས་ང་རང་སྡུག་ལ་སྦྱར།
རིམ་གྱིས་ངས་སྤུན་དེ་གཉིས་ཀྱི་ལས་དབང་ལ་བསམ་བློ་བཏང་མགོ་བརྩམས་པ་ཡིན་ལ་མི་སྣ་དེ་གཉིས་ཀའི་ལས་དབང་གཞིར་བྱས་ནས་འཁྲབ་གཞུང་བློས་བསླངས་བྱས། སྒང་པ་བོད་པ་ནི་ནང་པའི་ཆོས་ལ་དད་ཅིང་བཀུར་བ་དང་ཆོས་ལུགས་ཀྱིས་ཡོད་ཚད་བདག་ཏུ་བཟུང་བའི་མི་རིགས་ཤིག་ཡིན་ཕྱིར། ངས་ཐོག་མར་བོད་མིའི་སེམས་ཁམས་རིག་གནས་ལས་མི་སྣ་དེ་གཉིས་སྐྱོབ་པའི་འཆར་གཞི་འཐེན་མོད། འཁྲབ་གཞུང་འདི་ལ་མཚོན་ན་སྐྱོབ་ཐབས་འདི་ལྟ་བུར་ཐོད་བརྒལ་གྱི་ཆ་ཅི་ཡང་མེད་ལ། ང་རང་ནས་ཀྱང་ཁ་ཏའི་ལམ་ནས་ཁོ་ཚོ་སྐྱོབ་མི་འདོད། སྐྱོབ་ཐབས་འདི་རྙིང་ཞིང་སྟོབས་ཤུགས་མེད་པ་ཞིག་ཏུ་མཐོང་བས། ལོ་ངོ་འདི་གཉིས་ཀྱི་རང་ལ་ངས་རྟག་པར་ཁོ་གཉིས་ཇི་ལྟར་སྐྱོབ་པའི་སྐོར་ལ་བསམ་བློ་བཏང་བ་ཡིན།
ག་ལེར་མིའི་འཚོ་བ་རང་ངོས་ནས་ཁོ་ཚོ་སྐྱོབ་པར་ཀུན་ལས་ལྷག་པའི་སྟོབས་མངའ་ལ། སྐྱོབ་ཐབས་འདི་ཤར་ཕྱོགས་པའི་ཚེ་སྲོག་གི་མྱོང་བའམ་རིག་གནས་ཀྱི་ངོ་བོ། ཁྱད་པར་དུ་བོད་མིའི་ཚེ་སྲོག་དང་འཚོ་བར་བཅངས་པའི་མྱོང་ཚོར་དང་མཐུན་པར་འདོད་པས། བློས་བསླངས་འདི་གཞི་བྱས་ནས་མིག་སྔའི་འཁྲབ་གཞུང་འདི་གྲུབ་པ་ཡིན། མྱ་ངམ་ཐང་གིས་མི་སྣ་གཙོ་བོའི་སེམས་ཀྱི་གནས་སྟངས་དེ་མངོན་པར་བཤམས་ཐུབ་པས་ འཁྲབ་གཞུང་གི་ཡུལ་ལྗོངས་མྱ་ངམ་ཐང་དུ་སྤར་ཞིང་མི་ཆ་མེད་གཉིས་མཐའ་མེད་པའི་མྱ་ངམ་ཐང་དུ་བཞག་པ་དེས་མི་དང་མིའི་བར་ཐག་གི་ཚོར་བའང་དོན་དང་ལྡན་པ་བྱ་ཐུབ།
གློག་བརྙན་གྱི་སྟངས་སྟབས་མགྱོགས་པའི་ཆེད་དུ་ངས་འདས་པ་དང་ད་ལྟ་གཉིས་བསྣོལ་མར་བསྲེས་ཤིང་། བརྐྱངས་ཕྱག་འཚལ་ནས་ལྷ་སར་སླེབས་རྗེས་ཀྱི་མི་སྣ་གཙོ་བོ་ཉི་མའི་སེམས་ཁམས་ད་ལྟ་རུ་བྱས་ཏེ། ཁོ་རང་མུན་པ་ནས་ཉི་མར་ཕྱོགས་པ་དང་བདག་མེད་ནས་བདག་ཉིད་རྙེད་པའི་སེམས་ཁམས་བྲིས་ཡོད།
འདི་ནི་རང་གི་ཉེས་པ་དག་ཐབས་བྱེད་པའི་གློག་བརྙན་ཞིག་ཡིན་ལ་མཚན་ཉིད་རིག་པ་དང་འབྲེལ་བ་ཆགས་པའི་གློག་བརྙན་ཞིག་ཀྱང་ཡིན་པར་གོར་མ་ཆག འོན་ཏེ་གསར་རྩོམ་གྱི་བརྒྱུད་རིམ་ནང་ངས་སྔ་ཕྱི་གཉིས་ཀར་མཚན་ཉིད་རིག་པའི་གསལ་བཤད་དམ་འགྲེལ་བཤད་བྱས་མེད་ལ་གློག་བརྙན་གྱིས་མི་ཚེའི་གཏན་ཚིགས་ཀྱི་ལུང་ཚིག་དེ་བས་དྲངས་མེད། ངའི་བསམ་པར་དེ་ནི་རྣམ་པ་སྤྱིར་བཏང་ཡིན་ཡང་ལྗིད་ཀྱིས་ནོན་པ། རྒྱུན་ལྡན་ཡིན་ཡང་གཞན་ཆོས་མངོན་པ། གྲིབ་འཁྱག་འོག་ནས་འོད་དྲོད་ཚོར་ཐུབ་པ། ཤ་རུས་པའི་བརྩེ་དུང་གིས་གཏམས་པའི་གློག་བརྙན་ཞིག་ཡིན་དགོས་སྙམ། སྟོད་ཆ་རྫོགས་སོ༎